De nordjyske vælgere behøver ikke nøjes med at sætte deres kryds ved de nordjyske kandidater - nu kan de også sætte deres penge på spil. Og med lidt over en uge til valget er oddsene store for, at Per Bach Laursen (V) genvinder borgmesterposten i Vesthimmerland Kommune. Det vurderer bookmakerne fra Danske Spil i hvert fald, som har sat odds på fem borgmesterdueller i Region Nordjylland. Her giver en sejr til Laursen pengene 1,60 gange igen, mens et nederlag giver 2,20. - Jeg har aldrig oddset i mit liv , siger Per Bach Laursen. Det ændrede sig dog for borgmesteren, da han smed en 50´er på genvalg til sig selv. Spår et skifte i Thisted Mens de nuværende borgmestre i Brønderslev, Rebild, Mariagerfjord og Vesthimmerlands Kommune ifølge Danske Spil er favoritter til at beholde posten, så spåes Thisted Kommune et borgmesterskifte. Her er oddsene på en valgsejr for Ulla Vestergaard 2,40, mens oddsene for et nederlag er 1,50. - Det er fint. Det er jo også en måde at give sin mening til kende i demokratiets navn, siger Ulla Vestergaard. Hos Danske Spil A/S understreger man, at det ikke er spor tilfældigt, hvordan odds regnes ud. Et panel af valgforskere, samt masser af offentligt tilgængelige data fra meningsmålinger og statistik samkøres: - Det er noget helt andet end at lave odds på en kamp mellem AaB og AGF, der mødes flere gange om året. Det her er langt mere kompliceret, forklarer oddsætter hos Danske Spil Peter Emmike Rasmussen til TV2 Nord.

Referat:
Danske Spil A/S spår genvalg til fire nordjyske borgmestre.